Flogið var með sextán skammta af bóluefni Janssen til Grímseyjar í gær og allir eyjarskeggjar sem það vildu bólusettir. Kona sem býr í eynni segir dásamlegt að vera bólusett en um leið sorglegt að það hafi ekki gerst fyrr.
Fjórir starfsmenn Heilbrigðisstofnunar Norðurlands flugu til Grímseyjar í gær og bólusettu alla þá íbúa sem áttu eftir að fá bólusetningu. Sextán voru bólusettir í þessari ferð með bóluefni frá Jansen og þurfa þeir því ekki annan skammt. Fjörutíu manns eru búsettir í Grímsey og höfðu einhverjir þeirra þegar verið bólusettir. Anna María Sigvaldadóttir er ein þeirra sem fékk bólusetningu í gær.
Við vorum sextán sem mættum í félagsheimilið, bara búið að stóla upp þar sextán sætum í tveimur röðum og tveir hjúkrunarfræðingar frá Akureyri sem eru líka í Landsbjörg komu, ásamt tveimur læknum, þar sem að einn læknirinn var hérna bara í svona vitjun sem hann kemur í í þriggja vikna fresti. -Og hvernig er tilfinningin að vera á, líklega eina þéttbýlisstað á landinu sem er orðinn bólusettur?- Fyrir okkur er þetta bara dásamlegt og auðvitað bara sorglegt að við höfum ekki hugsað út í þetta fyrr. Bara fyrir þá sem höfðu þurft að fara í land. Segjum sem dæmi að þú átt bólusetningu á þriðjudegi, þú þarft að fara í land á mánudegi og kemst heim á mánudegi. Þannig að þetta er bara dásamlegt að þetta sé komið í gegn og við orðin bólusett."
Nokkuð hefur borið á því fólk finni fyrir aukaverkunum og leggist jafnvel í rúmið eftir að hafa verið bólusett. Anna segir líðan fólks nokkuð misjafna.
Sko, á mínu heimili vorum við þrjú sem fengum bólusetningu, við hjónin og svo sonur okkar sem er 22 ára og hann liggur hérna veikur inn í rúmi."
Grímseyingar voru bólusettir á einu bretti með bóluefni Janssen í gær. Kona sem býr í eynni segir tilfinninguna dásamlega en Grímsey er nú eini þéttbýlisstaður landsins þar sem allir íbúar sem vilja hafa fengið sprautu.